Document ID: 32011R0115

NARIADENIE KOMISIE (EÚ) č. 115/2011
z 2. februára 2011,
ktorým sa mení a dopĺňa nariadenie (ES) č. 748/2009 o zozname prevádzkovateľov lietadiel, ktorí vykonávali činnosť leteckej dopravy uvedenú v prílohe I k smernici Európskeho parlamentu a Rady 2003/87/ES k 1. januáru 2006 alebo po tomto dátume, v ktorom sa každému prevádzkovateľovi lietadiel určuje riadiaci členský štát
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve, ktorou sa mení a dopĺňa smernica Rady 96/61/ES (1), a najmä na jej článok 18a ods. 3 písm. a),
keďže:
(1)
Smernicou Európskeho parlamentu a Rady 2008/101/ES (2) sa zmenila a doplnila smernica 2003/87/ES s cieľom začleniť činnosti leteckej dopravy do systému obchodovania s emisnými kvótami skleníkových plynov v rámci Európskej únie.
(2)
V nariadení Komisie (ES) č. 748/2009 (3) sa ustanovuje zoznam prevádzkovateľov lietadiel, ktorí vykonávali činnosť leteckej dopravy v zmysle prílohy I k smernici 2003/87/ES k 1. januáru 2006 alebo po tomto dátume.
(3)
Cieľom zoznamu je znížiť administratívne zaťaženie prevádzkovateľov lietadiel, a to poskytnutím informácie o tom, ktorý členský štát bude regulovať konkrétneho prevádzkovateľa lietadiel, aby každý prevádzkovateľ vedel, ktorý členský štát ho bude riadiť, a aby každému členskému štátu bolo jasné, ktorých prevádzkovateľov budú regulovať.
(4)
Zaradenie do systému obchodovania s emisnými kvótami v Európskej únii je závislé od výkonu činnosti leteckej dopravy podľa prílohy I k smernici 2003/87/ES a nie je závislé od zaradenia do zoznamu prevádzkovateľov lietadiel ustanovených Komisiou na základe článku 18a ods. 3 smernice.
(5)
Niekoľko prevádzkovateľov lietadiel poveruje riadiace spoločnosti alebo spoločnosti poskytujúce služby, aby v ich mene nahlásili letové plány a zaplatili traťové poplatky. V dôsledku toho sa v letových plánoch často nachádzajú označenia Medzinárodnej organizácie civilného letectva (ICAO) týchto riadiacich spoločností alebo spoločností poskytujúcich služby, a to bez ohľadu na to, či tieto spoločnosti sú alebo nie sú prevádzkovateľmi lietadiel. Najlepším spôsobom, ako určiť prevádzkovateľa alebo vlastníka lietadla, je prítomnosť označenia ICAO alebo označenia jeho registrácie v letovom pláne, a z tohto dôvodu nie je často možné s istotou určiť príslušného prevádzkovateľa, pokiaľ neposkytne Eurocontrolu vyhlásenie o flotile lietadiel s údajmi o prevádzkovaných lietadlách. Pri aktualizovaní zoznamu prevádzkovateľov lietadiel Komisia zohľadňovala vyhlásenia o flotilách lietadiel, ktoré jej poskytli prevádzkovatelia, ako aj riadiace spoločnosti a spoločnosti poskytujúce služby. Pre nedostatok poskytnutých informácií sa však v tomto aktualizovanom zozname nachádza niekoľko riadiacich spoločností a spoločností poskytujúcich služby, ako aj označenia registrácie lietadiel.
(6)
Nariadenie (ES) č. 748/2009 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Príloha k nariadeniu (ES) č. 748/2009 sa nahrádza prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. februára 2011

Labels: 13
8
3
18